Da studentene i Ås drøftet sin egen orden i 1924 tok de som de øvrige studentsamfunn utgangspunkt i zoologi; Oslo-studentene hadde valgt grisen med Hans Majestet Den Gyldne Gris, mens Trondheim-studentene hadde valgt sauen med De Sorte Faars Ridderskab. Ås-studentene valgte en del av hesten og lot navnet samtidig få en dobbeltklang av ugrasbiologi: Hestehoven ble ordenssymbolet i Ås. Navnet og statuttene ble vedtatt i 1929.